Totul a început cu declarațiile ministrului de interne Manuel Valls pe tema romilor, iar în două săptămâni oficialii de la Paris au venit să întărească declarațiile.

Acum, premierul francez a enumerat condițiile de aderare și a susţinut că în acest moment România și Bulgaria nu îndeplinesc în totalitate aceste condiții, în special privind asigurarea securității la granițele țării, care ar deveni granițele externe ale Schengen după aderare.

Ministrul de interne a fost susținut public și de președintele Francois Hollande, deci era o chestiune de timp să se pună de acord și premierul cu aceste declarații.

Premierul francez Jean-Marc Ayrault a fost în vizită la București în iulie și atunci părea că totul decurge bine.

România are nevoie de unanimitate pentru a intra în Schengen. Nici Germania și nici Olanda nu par convinse că România și Bulgaria trebuie lăsate să adere.

Titus Corlățean: E bine să primim concluzia pe canale oficiale, nu prin presă

„Poziția României nu s-a schimbat și nu trebuie să se schimbe, nu e nicio legătură între aderarea la Schengen – criteriile sunt îndeplinite - și alte teme, MCV sau romii”, a spus ministrul de externe într-o intervenție în timpul ședinței de guvern.

„Mai e un lucru de spus. Am transmis deja și voi transmite colegilor francezi pe canale diplomatice că ceea ce s-a stabilit în Parteneriatul strategic și Foaia de parcurs semnată la Paris, acolo unde e un obiectiv comun asumat, sprijinirea de către Franța a demersurilor României de aderare la Schengen, un astfel de parteneriat se susține prin reciprocitate. Dacă nu există reciprocitate, e bine să primim concluzia pe canale oficiale, nu prin mass- media”, a adăugat Titus Corlățean.

Ce declara în urmă cu două luni premierul francez, aflat la București

Aflat, în iulie, în vizită în România, premierul francez Jean-Marc Ayrault a acordat un interviu lui Luca Niculescu, pentru Digi24, și Roxana Zamfirescu, de la televiziunea publică. Întrebat despre Schengen, poziția lui a fost mult mai nuanțată și încurajatoare. Iată ce declara:

Ați vorbit de aderarea României la spațiul Schengen în două etape, dar la modul concret data de aprilie 2014 vi se pare realistă?

Jean-Marc Ayrault: Îmi este foarte greu să mă pronunț, să preconizez un termen. Știți bine că decizia aderării unui stat se ia în unanimitate de toate celelalte state membre ale Uniunii Europene. Dar negocierile au avansat. Franța a acordat mereu o atenție sporită intenției României, a Guvernului român de a adera la spațiul Schengen, însă după cum știți apartenența la acest spațiu presupune atât drepturi, cât și obligații. Prin urmare, dacă se vrea avansarea negocierilor și nu așteptarea unei etape următoare, este nevoie de pragmatism. De aceea, Franța a propus ca măsură imediată permiterea deschiderii frontierelor aeriene.

Ce înseamnă „imediat”?

Jean-Marc Ayrault: Înseamnă în câteva luni.

Adică până la sfârșitul anului?

Jean-Marc Ayrault: Eu așa îi doresc României, deoarece este pregătită. România s-a pregătit. Sigur că rămân șantierele celorlalte aspecte care trebuie corectate. Fiecare stat membru al spațiului Schengen are drepturi, dar și obligații, cum spuneam mai devreme, cea mai importantă fiind obligația de a asigura securitatea la frontieră, pentru a se putea atinge astfel și obiectivul comun al acestui spațiu, respectiv asigurarea securității colective contra criminalității, corupției. Fiecare stat trebuie să primească timpul necesar pentru a se organiza, ceea ce se şi petrece, după cum am putut observa zilele acestea, însă mai rămân de parcurs câteva etape.

Care sunt criteriile clare în funcţie de care veţi decide dacă România intră sau nu în Schengen?

Jean-Marc Ayrault: Tocmai le-am spus...

Da, dar vorbeaţi despre nişte etape care trebuie depăşite.

Jean-Marc Ayrault: E vorba de garanţiile cu care România şi celelalte ţări candidate, precum Bulgaria, trebuie să vină în privinţa asigurării depline a frontierelor contra criminalităţii, garanţii că lupta împotriva corupţiei va continua cu mai mult aplomb. Toate acestea sunt angajamente asumate de toate statele Schengen, deci e încă de lucru. Guvernul român e de acord, dar cred că dacă vrem să avansăm şi românii trebuie să primească un semn din partea Europei, primul ar fi tocmai deschiderea frontierelor aeriene pentru că, repet, aici România a făcut eforturi extraordinare, care trebuie salutate.

Ajungem la un subiect delicat, de neocolit, cel al romilor. Acest subiect a provocat, în principal, criza acum trei ani. Premierul român, Victor Ponta, spune că soluţia pe termen lung şi mediu este integrarea romilor în ţara lor de origine, în România, dar care e soluția pe termen scurt?

Jean-Marc Ayrault: Această afirmaţie e deja un act politic curajos, pentru că e prima dată când un prim ministru o face şi se angajează în mod concret. Problema romilor nu este doar a României, este a Europei. Există 15 mii de romi în Franţa în acest moment.Unii doresc să se integreze. Sunt cetăţeni români şi Franţa are datoria să îi ajute, să le faciliteze accesul la locuinţe, loc de muncă, la servicii medicale şi la educaţie. Alţii sunt în trecere, trăiesc în condiţii deplorabile la marginea oraşelor, ceea ce e inacceptabil. E şi mai grav că unii cad victime reţelelor mafiote şi guvernele noastre se angajează să intensifice lupta împotriva crimei organizate.

Cum o veți intensifica?

Jean-Marc Ayrault: Prin cooperare poliţienească.

Interviul complet îl puteți urmări AICI.